Author: administrator
Last saved by: pturinic
Company: Abyss

Predkladacia správa

Materiál pod názvom „Návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov“ bol vypracovaný Ministerstvom financií Slovenskej republiky na základe Plánu legislatívnych úloh vlády SR. 
 
Predkladaný materiál obsahuje návrhy úprav viacerých oblastí podmienok prevádzkovania hazardných hier. V materiáli sa upresňuje pôsobnosť obce v oblasti hazardných hier, precizujú sa informačné výstupy Finančného riaditeľstva SR predkladané Ministerstvu financií SR a zavádzajú sa ďalšie spresnenia vyplývajúce z poznatkov z praxe, napr. používanie pojmu kasína, vyčíslenie základného imania a sankcií v mene euro, postupy pri nakladaní s finančnou zábezpekou. Návrh zákona tiež modifikuje podmienky prevádzkovania vybraných druhov hazardných hier v herniach. 
Z pohľadu prevencie a boja proti závislosti na hazardných hrách pripravilo ministerstvo niekoľko opatrení. Jedným z nich je opatrenie, ktorým sa navrhuje zaviesť povinnosť pre prevádzkovateľov hazardných hier zverejniť pre hráčov na herných zariadeniach informáciu o telefónnom čísle na špecializované zdravotnícke zariadenie, pôsobiace v oblasti prevencie, diagnostiky a liečby látkových a nelátkových závislostí. Významným opatrením vplývajúcim na znižovanie záujmu ľudí o účasť na hazardných hrách je návrh sprísniť možnosť umiestnenia reklamy upozorňujúcej na výšku výhry alebo na možnosť získania výhry, a to tak, aby nebola viditeľná z vonkajšej strany budov, resp. priestorov, v ktorých sa prevádzkujú hazardné hry. Ďalším opatrením v tejto oblasti je sprísnenie ustanovení, týkajúcich sa stáleho dozoru v herni tak, aby osoby, ktoré vykonávajú túto činnosť, mali s prevádzkovateľom uzatvorený pracovno-právny vzťah a zároveň tieto osoby budú musieť byť trvale prítomné v herni. Keďže pre herne neplatí povinná vzdialenosť od školy, školských zariadení a pod., nemenej dôležitým opatrením je stanovenie minimálneho počtu hracích zariadení, aby prevádzkovateľ mohol prevádzkovať herňu. Týmto opatrením sa predpokladá zníženie počtu herní.  Súčasne v rámci boja proti závislosti na hazardných hrách sa stanovuje, že počet zariadení prevádzkovaných mimo herne môže byť v maximálnom počte dve hracie miesta. Limitovanie počtu vybraných zariadení v herniach, najmä výherných prístrojov a terminálov videohier by malo prispieť k poklesu celkového počtu prevádzok v blízkosti zariadení s vyššou kumuláciou mladistvých osôb, ktoré patria medzi  ľahko ovplyvniteľné ponukou rýchleho získania peňazí a tým i zraniteľné z hľadiska reálneho posúdenia možnosti výhier v hazardných hrách. Obmedzenie počtu zariadení spolu s ďalšími horeuvedenými opatreniami by malo eliminovať nielen priamu dostupnosť hazardných hier mladistvým, ale aj všeobecný kontakt s hazardom a prispieť tak k zníženiu príležitostí na hranie a zamedzeniu vzniku prípadných závislostí na hazarde u tejto skupiny obyvateľstva.
Návrh zákona sa ďalej zaoberá legislatívnou úpravou sadzieb odvodov pre niektoré druhy hazardných hier a spresnením postupov prevádzkovateľov technických zariadení a videohier pri predkladaní hlásení obciam v súvislosti s ich odvodovými povinnosťami. Navrhovaná zmena zákona č. 145/1995 Z. z o správnych poplatkoch v znení neskorších predpisov súvisí so zavedením správneho poplatku za vydanie vyjadrenia obce k umiestneniu technických zariadení alebo zariadení používaných pri prevádzkovaní videohier. 

 Prijatie navrhovaného zákona a jeho aplikácia bude mať pozitívny vplyv na rozpočet verejnej správy. Prijatie navrhovaného zákona a jeho aplikácia nebude mať vplyv na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti. Prijatie navrhovaného zákona a jeho aplikácia bude mať negatívny vplyv na podnikateľské prostredie z dôvodu zvýšenia zaťaženia vybraného okruhu právnických osôb – prevádzkovateľov v odvetví hazardných hier.

Návrh zákona bol predmetom medzirezortného pripomienkového konania, ktorého vyhodnotenie je súčasťou predkladaného materiálu. Okrem povinne pripomienkujúcich subjektov boli oslovené aj profesijné organizácie v tejto oblasti, a to Asociácia prevádzkovateľov kurzových stávok, Asociácia zábavy a hier, Asociácia prevádzkovateľov hazardných hier prostredníctvom technických zariadení a videohier a Asociácia kasín Slovenska. Zásadné pripomienky boli v rámci rozporového konania odstránené, okrem zásadných pripomienok predložených Združením miest a obcí Slovenska, Generálnou prokuratúrou SR a Asociáciou prevádzkovateľov hazardných hier prostredníctvom technických zariadení a videohier.  Pripomienky, ktoré sa akceptovali, boli do návrhu zákona zapracované. Materiál sa predkladá na rokovanie Legislatívnej rady vlády SR s rozporom.

Návrh zákona nie je v rozpore s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.